CELEX: 32019R2197
Language: hu
Date: 2019-12-19 00:00:00
Title: A Tanács (EU) 2019/2197 rendelete (2019. december 19.) az egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről szóló 1387/2013/EU rendelet módosításáról

27.12.2019   
               
               
                  HU
               
               
                  Az Európai Unió Hivatalos Lapja
               
               
                  L 335/1
               
            
         A TANÁCS (EU) 2019/2197 RENDELETE
         (2019. december 19.)
         az egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről szóló 1387/2013/EU rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 31. cikkére,
         tekintettel az Európai Bizottság javaslatára,
         mivel:
         
                     (1)
                  
                  
                     Annak érdekében, hogy egyes, az Unióban rendelkezésre nem álló mezőgazdasági és ipari termékekből kielégítő és folyamatos ellátást lehessen biztosítani, és így az ilyen termékek tekintetében elkerülhetőek legyenek a piaci zavarok, az 1387/2013/EU tanácsi rendelet (1) e termékek vonatkozásában felfüggesztette a Közös Vámtarifában rögzített vámtételeket. E termékek csökkentett vagy nulla vámtétellel hozhatók be az Unióba.
                  
               
                     (2)
                  
                  
                     Az Unióban egyes termékeket – melyek nem szerepelnek az 1387/2013/EU rendelet mellékletében – nem megfelelő mennyiségben vagy egyáltalán nem állítanak elő. Az Unió érdeke ezért a Közös Vámtarifa e termékekre vonatkozó vámtételeinek teljes felfüggesztése.
                  
               
                     (3)
                  
                  
                     Az integrált uniós akkumulátorgyártás előmozdítása érdekében és az „Európa mozgásban – Fenntartható mobilitás Európában: biztonságos, összekapcsolt és tiszta közlekedés” című, 2018. május 17-i bizottsági közleménnyel összhangban az 1387/2013/EU tanácsi rendelet mellékletében nem szereplő egyes termékek esetében indokolt engedélyezni a Közös Vámtarifa vámtételeinek részleges felfüggesztését. Ezen túlmenően a Közös Vámtarifa vámtételeinek csak részleges felfüggesztését indokolt engedélyezni bizonyos olyan, akkumulátorokhoz kapcsolódó termékek tekintetében, amelyek jelenleg teljes felfüggesztés hatálya alá tartoznak. Annak érdekében, hogy az uniós akkumulátorágazatban bekövetkező változásokra való tekintettel mihamarabb elvégezhető legyen az említett felfüggesztések kötelező felülvizsgálata, helyénvaló az arra vonatkozó időpontot 2020. december 31-ben megállapítani.
                  
               
                     (4)
                  
                  
                     A termékekkel kapcsolatos technikai fejlődés és a piaci gazdasági folyamatok figyelembevétele érdekében az 1387/2013/EU rendelet mellékletében szereplő egyes termékek esetében módosítani kell a Közös Vámtarifában rögzített vámtételek felfüggesztéseihez tartozó árumegnevezést.
                  
               
                     (5)
                  
                  
                     Az 1387/2013/EU rendelet mellékletében felsorolt, a Közös Vámtarifában rögzített vámfelfüggesztések tekintetében 334 esetben került sor felülvizsgálatra. Ezért indokolt megállapítani ezek következő kötelező felülvizsgálatának az időpontját.
                  
               
                     (6)
                  
                  
                     Az 1387/2013/EU rendelet mellékletében szereplő egyes a Közös Vámtarifában rögzített vámtételek felfüggesztései esetében megváltozott a termékek Kombinált Nómenklatúra (KN) szerinti besorolása. Ezért az említett termékek felfüggesztései esetében helyénvaló módosítani az alkalmazandó KN-kódokat és TARIC-alszámokat.
                  
               
                     (7)
                  
                  
                     Az 1387/2013/EU rendelet mellékletében szereplő egyes termékek esetében az Uniónak már nem áll érdekében fenntartani a Közös Vámtarifában rögzített vámtételek felfüggesztését. Ezért ezeket a felfüggesztéseket törölni kell. Ezenkívül az autonóm vámtételek felfüggesztéséről és az autonóm vámkontingensekről szóló, 2011. december 13-i bizottsági közleményben foglaltaknak megfelelően, gyakorlati okokból nem lehet figyelembe venni az olyan vámfelfüggesztések és vámkontingensek iránti kérelmeket, amelyek esetében a beszedetlen vámok becsült összege kevesebb, mint évi 15 000 EUR. A jelenleg hatályos felfüggesztések kötelező felülvizsgálata alapján 70, az 1387/2013/EU rendelet mellékletében jelenleg felsorolt felfüggesztett termék esetében az adott termék behozatala nem éri el ezt a küszöbértéket. Ezért ezeket a felfüggesztéseket vissza kell vonni. Ezenkívül az információtechnológiai termékek kereskedelmének kiterjesztésére vonatkozó, nyilatkozat formájában létrejött megállapodás (2) végrehajtása nyomán – amely megállapodás az érintett termékek vámtételét nullára csökkentette – további három felfüggesztést indokolt visszavonni.
                  
               
                     (8)
                  
                  
                     Az 1387/2013/EU rendelet mellékletében felsorolt a Közös Vámtarifában rögzített vámtételek felfüggesztéseinek jobb azonosíthatósága érdekében helyénvaló minden egyes felfüggesztés esetében egyedi sorszámot létrehozni.
                  
               
                     (9)
                  
                  
                     Az egyértelműség érdekében a végrehajtandó módosítások számára való tekintettel az 1387/2013/EU rendelet mellékletét célszerű új melléklettel felváltani.
                  
               
                     (10)
                  
                  
                     Az 1387/2013/EU rendeletet ezért ennek megfelelően módosítani kell.
                  
               
                     (11)
                  
                  
                     Az autonóm vámtételekre vonatkozó felfüggesztések rendszerének fennakadások nélküli alkalmazása, valamint az autonóm vámtételek felfüggesztéséről és az autonóm vámkontingensekről szóló, 2011. december 13-i bizottsági közleményben meghatározott iránymutatásnak való megfelelés érdekében az érintett termékekre vonatkozó vámtétel felfüggesztések e rendeletben előírt módosításait 2020. január 1-jétől indokolt alkalmazni. E rendeletnek ezért sürgősen hatályba kell lépnie,
                  
               ELFOGADTA EZT A RENDELETET:
         
            1. cikk
            Az 1387/2013/EU rendelet mellékletének helyébe e rendelet mellékletének szövege lép.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 19-én.
            
               
                  a Tanács részéről
               
               
                  az elnök
               
               K. MIKKONEN
            
         
         
            (1)  A Tanács 1387/2013/EU rendelete (2013. december 17.) egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről és az 1344/2011/EU rendelet hatályon kívül helyezéséről (HL L 354., 2013.12.28., 201. o.).
         
            (2)  HL L 161., 2016.6.18., 4. o.